IL SORELI, LA ATMOSFERE, LA NATURE
Il soreli, bandonât l’emisferi boreâl, al passe l’ecuatôr celest tal ecuinozi de Sierade (22 di Setembar), cuant che la durade dal dì e de gnot e je avuâl e e va indevant a sprofondâ tal cîl dal emisferi austrâl. Moviment e perturbazions atmosferichis che a segnin il passaç de stagjon cjalde a chê frede. Dopo lis bordadis meteorologjichis dal ecuinozi, il clime al tache a fâsi simpri mancul clip e plui temperât, cun zornadis celestis, frescjis e ancjemò soregladis e seris tenaris e turchinis. La nature e tache planc a planc a inmatunîsi e a tirâsi indaûr, i paisaçs si fasin plui dolçs e delicâts. E tache la languide Sierade.
VORIS DAL CICLI AGRARI
Prime part des vendemis, de racuelte di pomis e altris prodots de tiere (come lis cocis), che a viodin impegnâts ad implen coltivadôrs e tancj aiutants. Tai orts al ven controlât il stât des cuvierziduris des jechis (rêts, têls e altris protezions) in spiete des seminis de Sierade; lis feminis a semenin ancjemò salatis, lidrics, rucule, ravanei, valeriane, cauliflôrs, cevolis e spinazis. Tal zardin chest al è il timp plui adat par semenâ gnûfs tapêts di jerbe; il contadin al viôt ancje di sistemâ agadôrs pal miôr disgotâsi des aghis meteorichis in plui, dai ultins sflaçs di jerbe tai cjamps e de coltade di fin Istât dai terens. Tal zovin di lune si traplantin primulis, campanulis, violârs, malvons e digjitâi. Dentri de fieste de Nativitât di Marie (8-IX) i arments a tornin dai cjampeis, ativitât che e pues intardâsi dome fin ae fieste di S. Michêl (29-IX), date segnaletiche de racuelte des coculis e des cjastinis. ❚
Mario Martinis
______________________________
RINGRAZIAMENT AL AUTÔR
Gjavât fûr di “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012): o ringraziìn l’autôr pe disponibilitât e pe colaborazion ❚ ✒ Redazion
IL GRANT LUNARI DAL FRIÛL. Setembar............
IL SORELI, LA ATMOSFERE, LA NATURE
fur_Latn fur_Latn fur_Latn fur_Latn scn_Latn unk fur_Latn fur_Latn fur_Latn fur_Latn